Gesloer verhinder sake by vismark | Netwerk24
Gesloer verhinder sake by vismark
Deur Yaël Malgas 01 Maart 2021 06:20
Dwayne Brutus en Veronica Madala (links) saam met hul werknemers. Hulle is moeg gewag om by die Paternoster-vismark in te trek.Foto: Yaël Malgas
Sake-eienaars in Paternoster sê hulle is moeg gewag om by die plaaslike vismark in te trek.
Volgens Dwayne Brutus kom die gesloer nadat die eienaar van On the Rocks appèl teen haar uitsetting aangeteken het.
"Ons het reeds verlede jaar die kontrakte onderteken om in te trek. Die plan was om in Januarie in te trek, maar dit kon nie gebeur nie. Hoekom laat die munisipaliteit toe dat hulle deur een persoon gelei word?" wou hy weet.
Die vismark het vyf sake-eenhede wat by die Saldanhabaai-munisipaliteit gehuur kan word. Eienaars van die voormalige ondernemings is gesê hulle moet uit om plek te maak vir 'n nuwe onderneming.
Volgens Brutus sal al die eenhede nou deur wegneem-restaurante oorgeneem word. Die kontrakperiode is vir drie jaar met die opsie om die ooreenkoms daarna te verleng.
Ethne Lawrence, munisipale woordvoerder, het bevestig die proses met On the Rocks is vandeesweek afgehandel. "Die uitkoms van die appèl is nog aan die gang en om die uitslag bekend te maak voordat die applikant ingelig is, sal die geloofwaardigheid van die proses in die gedrang bring," het sy gesê.
Brutus en Veronica Madala, wat haar eie onderneming het, sê dit was 'n gesukkel om 'n definitiewe antwoord uit die munisipaliteit te kry oor wanneer hulle kan intrek.
Hulle sê hoewel hulle voel die kontrak vir drie jaar kort is, sal hulle aanbeweeg die dag wanneer dié tydperk verstryk. "Hier is so min werksgeleentheid vir Paternoster se mense. Drie jaar beteken ons het net drie Desember-vakansies, wat eintlik die besigste tyd is, maar ons sal terugstaan as dit beteken iemand anders kan 'n inkomste verdien," sê Madala.
Madala, Brutus en twee inwoners wat by hul onderskeie ondernemings sal werk, het verlede week by die vismark bymekaar gekom met plakkate om hul ongelukkigheid uit te spreek. Weslander het Natalie van der Heever, eienaar van On the Rocks, gekontak vir kommentaar.
Van der Heever het gesê sy is nie die aangewese persoon om kommentaar te lewer nie en het Weslander na die munisipaliteit verwys.